শুরুটাই হয়েছে রাজকীয় আমেজে। প্রেক্ষাগৃহে ছবি মুক্তির আগেই তিনি দর্শক আলোচনায় ছিলেন তুঙ্গে। রয়েছেন এখনও। এর কারণ দেশের নাম্বার ওয়ান নায়ক শাকিব খান। তার নায়িকা হয়েই রাজকীয়ভাবে চলচ্চিত্রে অভিষেক বুবলীর। আরও একটি কারণে বুবলীর অভিষেক বেশ জ্বলজ্বলে। ঈদের মতো বড় উৎসবেই তার অভিষেক ছবি মুক্তি পেয়েছে। তাই বুবলীর অভিষেকটাকে ‘রাজকীয় অভিষেক’ বললে মোটেও বাড়িয়ে বলা হবে না। ২০১৬ সালের কোরবানির ঈদে শামীম আহমেদ রনি পরিচালিত ‘বসগিরি’ এবং রাজু চৌধুরী পরিচালিত ‘শুটার’ ছবিতে অভিনয় করে অভিষেকেই বাজিমাত করেন শবনম বুবলী। এ দুই ছবিতেই তার নায়ক ছিলেন শাকিব খান। ছবি দুটিতে অভিনয় করে দর্শক থেকে শুরু করে চিত্র সমালোচকদেরও প্রশংসা কুড়ান বুবলী। সেই ছবি দুটির মাধ্যমে ঢালিউডে রাজকীয়ভাবে পথচলা শুরু করেন এ তন্বী চিত্রনায়িকা। এ সফল অগ্রযাত্রায় সব সময়ই পাশে ছিলেন ঢালিউড কিং শাকিব খান। কারণ এ জুটির অভিনয় রসায়ন এরই মধ্যে দর্শকও দারুণভাবে গ্রহণ করছেন। নির্ভরতার প্রতীক হিসেবে মানিয়েছেও বেশ। তাই নির্মাতারাও এ জুটিকে নিয়ে ছবি নির্মাণে আগ্রহ দেখাচ্ছেন। বলা যায় ঢাকাই ফিল্ম ইন্ডাস্ট্রিতে নায়িকা বলয়ে চারদিকে এখন শুধু বুবলীরই রাজত্ব।